በሕዳሴ ግድብ ዙሪያ የአሜሪካና ግብጽ አቋም ትክክል አለመሆኑን አብመድ ያነጋገራቸው የተለያዩ አካባቢዎች ወጣቶች ገለጹ፡፡
መንግሥት በታላቁ የሕዳሴ ግድብ ዙሪያ የያዘውን አቋም እስከ ደም ጠብታ ድረስ እንደሚደግፉ በአማራ ክልል የተለያዩ አካባቢዎች አብመድ ያነጋገራቸው ወጣቶች ገለጹ፡፡የጎንደር ከተማ ነዋሪው አለልኝ ደመላሽ አሜሪካ በሕዳሴው ግድብ ዙሪያ የሰጠችው መግለጫ የኢትዮጵያን የመጠቀም መብት የሚጋፋ እንደሆነ መረዳቱን አስታውቋል፡፡ ‹‹አሜሪካ በአደራዳሪነት በመቅረብ ራሷን ወደ ውሳኔ ሰጪነት ማሸጋገሯ እንደዜጋ አበሳጭቶኛል›› አቶ አለልኝ ለአብመድ ሲናገር፡፡በአሜሪካ የቀረበው ስምምነት ካልተፈረመ ኢትዮጵያ ውኃ መሙላት እንደማትችል መግለጽ ኢትዮጵያ በውኃው ላይ ያላትን ተፈጥሯዊ የመጠቀም መብት የተጋፋ መሆኑን እንደተራዳም ተናግሯል፤ ‹‹ይህ የአሜሪካ ሐሳብ እንዲቀየር የሀገሪቱ መሪዎች እና ሁሉም ዜጋ ያሉ አማራጮችን ሁሉ ማሰብ እና መጠቀም ይገባናል›› ብሏል፡፡ ግብጽ በተለያዩ ዓመታት አቋሟን እንደምትቀያይር መታዘቡን ያመለከተው አቶ አለልኝ ‹‹ግድቡን በወቅቱ ብንጨረስና ውኃ ብንሞላ ኖሮ የድርድር ሐሳቡ ሌላ ይሆን እንደነበር እንረዳለን፡፡ በመሆኑም ኢትዮጵያውያን ያለንን ሁሉ ገብረን በጊዜ ግድቡን ማጠናቀቅ እንዳለብን አስባለሁ›› ብሏል፡፡‹‹ያለን አማራጭ አንድ ብቻ እንደሆነ ይሰማኛል፤ይህም ጫናው ሳይበረታ ግድቡን ጨርሶ ውኃ መሙላት›› ብሏል፤ ሁሉም የአቅሙን በመደገፍ ከመንግሥት ጎን ሆኖ ግድቡን በፍጥነት ማጠናቀቅ እንደሚገባም አሳስቧል፡፡ልዩነቶችን ለጊዜው ወደ ጎን በመተውና በጊዜ ሂደት እንዲፈቱ በማቆየት ወጣቱም ሆነ ሌላው ማኅበረሰብ ከመንግሥት ጎን በአንድነት ቆሞ ለዓለም መንግሥታት ድምፁን ማሰማት እንዳለበትም ነው የተናገረው፡፡በማዕከላዊ ጎንደር ዞን አለፋ ወረዳ የሻውራ ከተማ ነዋሪው ያለው ደመቀ የአሜሪካ መግለጫ ጫና ለማሳደር የታለመ እንደሆነ አመላክቷል፡፡ ኢትዮጵያ የምታገኘውን የገንዘብ ድጋፍ ለማሳጣት የታሰበ እንደሚመስልና ግፊቱ ትክክል እንዳልሆነ ተናግሯል፡፡ የሕዳሴ ግድቡን ደኅንነትና በአካባቢው ያለውን የፀጥታ ሁኔታ ከምንጊዜውም በበለጠ ሁኔታ መጠበቅ እንደሚገባም አሳስቧል፡፡ በጠረጴዛ ዙሪያ በምክክር መፍታት የሚቻልበት ዕድል አለመሟጠጡንም ተናግሯል፡፡ ወጣቱ በግድቡ ጉዳይ ዙሪያ አንድነት ፈጥሮ መደራጀት እንዳለበትም አሳስቧል፡፡